用廉夫韻招諸友登清微亭
作者：傅察
朝代：宋

paragraphs: 束带縛吏事，發狂中憤興。
世情多面朋，噂沓惡背憎。
緬懷数君子，皎皎瑩壺冰。
披雲見顔色，洗翠露鋒稜。
忘形到坦率，髙論破炎蒸。
藹然嘉譽在，顧我獨無稱。
文場屡交鏑，師老畏侵凌。
况復時雨過，綠苗覆千塍。
便當共臨眺，此興那可勝。
孤亭枕席佳，下有寒潭澄。
仰看霞綺散，坐待月華升。
嘲詠縱歡謔，明朝期再登。